CELEX: 52017PC0734
Language: el
Date: 2017-11-29
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) αριθ. 1093/2010 όσον αφορά τον καθορισμό της έδρας της Ευρωπαϊκής Αρχής Τραπεζών

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.11.2017
            COM(2017) 734 final
            2017/0326(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) αριθ. 1093/2010 όσον αφορά τον καθορισμό της έδρας της Ευρωπαϊκής Αρχής Τραπεζών
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               Η Ευρωπαϊκή Αρχή Τραπεζών (ΕΑΤ) ιδρύθηκε με τον κανονισμό (ΕΕ) αριθ. 1093/2010. Σύμφωνα με το άρθρο 7 του εν λόγω κανονισμού, η έδρα της ΕΑΤ βρίσκεται στο Λονδίνο (Ηνωμένο Βασίλειο). 
            
            
               Στις 29 Μαρτίου 2017 το Ηνωμένο Βασίλειο κοινοποίησε στο Ευρωπαϊκό Συμβούλιο την πρόθεσή του να αποχωρήσει από την Ένωση, σύμφωνα με το άρθρο 50 της Συνθήκης για την Ευρωπαϊκή Ένωση. 
            
            
               Στις 20 Νοεμβρίου 2017 τα υπόλοιπα 27 κράτη μέλη, στο περιθώριο του Συμβουλίου Γενικών Υποθέσεων (άρθρο 50), επέλεξαν το Παρίσι (Γαλλία) ως νέα έδρα της Ευρωπαϊκής Αρχής Τραπεζών.  
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Δεδομένου ότι η πράξη που θα τροποποιηθεί βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης («ΣΛΕΕ»), η τροποποιητική πράξη θα πρέπει επίσης να στηριχτεί σε αυτή τη βάση. 
               
            
            
               •Επιλογή της νομικής πράξης
            
            
               
                  Η παρούσα πρόταση αποσκοπεί στην τροποποίηση του κανονισμού (ΕΕ) αριθ. 1093/2010. Επομένως, η αντίστοιχη τροποποίηση προτείνεται ως τροποποιητικός κανονισμός. 
               
            
            
               •Επικουρικότητα και αναλογικότητα
            
            
               Το ζήτημα του καθορισμού της έδρας του Οργανισμού εμπίπτει στην αποκλειστική αρμοδιότητα της Ένωσης. Το μέτρο είναι αναλογικό προς τον σκοπό του προτεινόμενου κανονισμού, δηλαδή να επιβεβαιωθεί η νέα έδρα του Οργανισμού στο πλαίσιο του κανονισμού (ΕΕ) αριθ. 1093/2010.
            
            
               3. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               Η μετεγκατάσταση της Ευρωπαϊκής Αρχής Τραπεζών θα έχει δημοσιονομικές επιπτώσεις, ιδίως όσον αφορά τις δαπάνες που συνδέονται με την πρόωρη λήξη της τρέχουσας σύμβασης μίσθωσης στο Λονδίνο λόγω της αποχώρησης, τις δαπάνες που συνδέονται με την ίδια τη μετακόμιση, καθώς και τις δαπάνες που σχετίζονται με την εγκατάσταση στα νέα κτίρια στο Παρίσι. Όπως ορίζεται στις οδηγίες διαπραγμάτευσης του Συμβουλίου, της 22ας Μαΐου 2017, για τη διαπραγμάτευση συμφωνίας με το Ηνωμένο Βασίλειο που καθορίζει τις λεπτομερείς ρυθμίσεις για την αποχώρησή του από την Ευρωπαϊκή Ένωση, το Ηνωμένο Βασίλειο θα πρέπει να καλύψει πλήρως τα ειδικά έξοδα που σχετίζονται με τη διαδικασία αποχώρησης, όπως η μετεγκατάσταση οργανισμών με έδρα στο Ηνωμένο Βασίλειο.
            
            
               Ορισμένες από τις δαπάνες μετεγκατάστασης ενδέχεται να χρειαστεί να προχρηματοδοτηθούν από τον προϋπολογισμό της ΕΕ, πριν από την οικονομική διευθέτηση. Στο πλαίσιο αυτό, η Επιτροπή θα εκτιμήσει, σε συνεργασία με την Ευρωπαϊκή Αρχή Τραπεζών, τις ενδεχόμενες πρόσθετες χρηματοδοτικές ανάγκες που θα διοχετευτούν μέσω του προϋπολογισμού της ΕΕ. Εάν χρειαστεί, η Επιτροπή θα υποβάλει σχετικές προτάσεις στο Ευρωπαϊκό Κοινοβούλιο και το Συμβούλιο στο πλαίσιο της ετήσιας διαδικασίας του προϋπολογισμού για το 2019 και, εάν είναι αναγκαίο, για το 2018. Το ζήτημα αυτό αφορά, για παράδειγμα, τις δαπάνες που συνδέονται με την ίδια τη μετακόμιση. Επιπλέον, οι δαπάνες που σχετίζονται με την εγκατάσταση στα νέα κτίρια θα παρουσιαστούν επίσης στο πλαίσιο της διαδικασίας που εφαρμόζεται για τα κτίρια, όπως προβλέπεται στο άρθρο 203 του δημοσιονομικού κανονισμού
                  1
               , βάσει της οποίας, για να συναφθούν συμβάσεις που αφορούν σχέδια περί ακινήτων, απαιτείται πρότερη έγκριση από το Ευρωπαϊκό Κοινοβούλιο και το Συμβούλιο. Η διαδικασία αυτή αναμένεται να δρομολογηθεί το συντομότερο δυνατόν (το αργότερο στις αρχές του 2018). 
            
            
            
            
               2017/0326 (COD)
            
         
         
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) αριθ. 1093/2010 όσον αφορά τον καθορισμό της έδρας της Ευρωπαϊκής Αρχής Τραπεζών
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  2
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  3
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στο πλαίσιο της γνωστοποίησης από το Ηνωμένο Βασίλειο, στις 29 Μαρτίου 2017, της πρόθεσής του να αποχωρήσει από την Ένωση, δυνάμει του άρθρου 50 της Συνθήκης για την Ευρωπαϊκή Ένωση, τα υπόλοιπα 27 κράτη μέλη, σε συνεδρίαση που έλαβε χώρα στο περιθώριο του Συμβουλίου Γενικών Υποθέσεων («άρθρο 50»), επέλεξαν το Παρίσι (Γαλλία) ως νέα έδρα της Ευρωπαϊκής Αρχής Τραπεζών.
            
            
               (2)Έχοντας υπόψη το άρθρο 50 παράγραφος 3 της Συνθήκης για την Ευρωπαϊκή Ένωση, η Ευρωπαϊκή Αρχής Τραπεζών θα πρέπει να έχει μεταφερθεί στη νέα έδρα της από την ημερομηνία κατά την οποία οι Συνθήκες θα παύσουν να ισχύουν για το Ηνωμένο Βασίλειο ή από τις 30 Μαρτίου 2019, ανάλογα με το ποια ημερομηνία είναι προγενέστερη. 
            
            
               (3)Για να διασφαλιστεί η ορθή λειτουργία της Ευρωπαϊκής Αρχής Τραπεζών στη νέα της έδρα, θα πρέπει να συναφθεί συμφωνία για την έδρα πριν μεταφερθεί η Ευρωπαϊκή Αρχή Τραπεζών στη νέα της έδρα.
            
            
               (4)Για να παρασχεθεί στην Ευρωπαϊκή Αρχή Τραπεζών επαρκής χρόνος για τη μετεγκατάσταση, ο παρών κανονισμός θα πρέπει να τεθεί σε ισχύ επειγόντως.
            
            
               (5)Επομένως, ο κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  4
                θα πρέπει να τροποποιηθεί αναλόγως,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το άρθρο 7 του κανονισμού (ΕΕ) αριθ. 1093/2010 αντικαθίσταται από το ακόλουθο κείμενο:
            
         
         
            
               «Άρθρο 7
            
            
               Έδρα
            
            
               Η έδρα της Αρχής βρίσκεται στο Παρίσι (Γαλλία).»
            
            
               Άρθρο 2
            
            
               Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός εφαρμόζεται από την ημερομηνία κατά την οποία οι Συνθήκες παύουν να εφαρμόζονται για το Ηνωμένο Βασίλειο ή από τις 30 Μαρτίου 2019, ανάλογα με το ποια ημερομηνία είναι προγενέστερη. 
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
               
               
                  
                     (2)
                  
                        […]
               
               
                  
                     (3)
                  
                        […]
               
               
                  
                     (4)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).